
CURRENDA IL 


AA. MD. ASID. 


N. 443. 


Illustrissimus ac Reverendissimus Praesul Noster in epistola sua bis 'Tarnoviam 
data, Clerum Dioecesanum salutat atque benedictionem lllmo Capitulo, Clero Dioecesano 
saeculari et regulari atque Seminario Dioecesano a Summo Pontifice benignissime impertitam 
et concessam annuntiat, quod pro gratissima notitia Venerabili Clero Dioecesano communica- 
tur cum provocatione, ut enixas ad Deum Patrem omnipotentem pro incolumitate, prosperitate 
atque felici ad Dioecesim reditu Praesulis sui fundat preces. 


'Tarnoviae die 27. Januarii 1870. 


Nr. 534. 
In Dei Filio Nobis Dilectis Omnibus et Singulis Fratribus et Sororibus Sacri Ordinis Praedicatorum 
NOS 


FR. ALEXANDER VINCENTIUS JANDEL 


Sacrae Theologiae Professor ac totius ejusdem Ordinis humilis Magister 
Generalis et Servus 


Salutem in Domino, spiritum orationis, et Filialem erga Reginam Ssmi Rosarii Devotionem. 


Faustum nuncium quod heri laetanter excepimus, vobis, nulla mora interposita, 
transmittere festinamus, Brevis nempe Pontificii novas pro quotidiana recitatione Rosarii, du- 
rante Concilio Vaticano, indulgentias concedentis. 

Sane, dum tanta benignitate Sanctitas Sua votis Nostris annuere dignata est, 
praeclarum et indubium Suae peculiaris in SSmi Rosarii devotione fiduciae argumentum Orbi 
Catholico exhibet, unde justum est, ut nos, quos hujus sacrosancti patrimonii Divus Dominicus 
haeredes constituit, novo et ardentiori pro dilatatione devotionis adeo salutaris zelo accensi, 
eam et impensius colamus, et ubique inter fideles praedicemus et propagare indefesse stude- 
amus, ipsosque ad quotidianam SSmi Rosarii precationem, tot novis favoribus auctam, suaviter 
et forüter alliciamus. j 

Et quemadmodum hujus orationis virtute S. Pius V. de Turcarum potentia victoriam 
reportare, et Ecclesiae hostes plurimis elatos triumphis conterere meruit, ita fore confidimus, 
ut dignus ejus successor SSmus D. N. Pius PP. IX. eorumdem armorum divina virtute 
hodiernos Religionis hostes, Ecclesiae Christi Turcis ipsis infensiores, profligare, et errantes 
ad lucem veritatis et ad vias justitiae, mediante Oecumenico Concilio, reducere mereatur. 

Ad tantum bonum per SSmi Rosarii devotionem promovendum, vos omnes et sin- 
gulos totis viribus adlaboraturos esse non dubitamus, et tali fiducia freti, vobis benedicimus in 
Domino Nosque cum Sociis Nostris precibus Vestris commendamus. 


Datum Romae in conventu Nostro Sanctae Mariae supra Minervam, die V. De- 
cembris, Anno Domini MDCCCLXIX, 


Fr. A. V. Jandel, 
Mag. Ord. 
Fr. Hyacinthus Marchi, 
Mag. Prov. Daciae et Socius. 


Pius PP. IX. 


Ad fataram rei memoriam. 


Egregiis Sui Ordinis Institutoris excitatus exemplis, ejusque vestigia sequi prae 
oculis habens dilectus filius Vincentius Jandel, Ordinis Fratrum Praedicatorum Magister Gene- 
ralis, humiliter Nobis exponendum euravit, maximum rei christianae emolumentum fore obven- 
turum, si quotquot sunt in orbe fideles ad frequentiorem hodiernis diebus Rosarii B. M. V. 
recitationem alliciantur. Quaemadmodum enim S. Dominicus illa precatione tamquam gladio 
invicto ad nefariam Albigensium haeresim confringendam, quae christianae reipublicae pacem 
et tranquillitatem pessumdare minabatur, usus est, sic fideles hoc veluti armaturae genere in- 
struct: nempe quotidiana Rosarii B. M. V. recitatione, ut tot errorum monstra in praesens 
undique grassantia potenti Deiparae Immaculatae subsidio, et Concilii Oecumenici Vaticani a 
Nobis indicti mox auspicandi auctoritate, convellantur, eradicentur, facilius erunt consecuturi. 
Quo vero id certius fiat, enixe a Nobis petiit ut Indulgentiis, quae a Summis Pontificibus 
Praedecessoribus Nostris jam fidelibus illa precandi formula Rosario nuncupata utentibus con- 
cessae sunt, alias quoque adjicere de Benignitate Nostra dignaremur. Nos qui a Nostra prima 
aetate, ae praesertim cum in hanc B. Petri Cathedram, benignissimo Deo sic jubente, ascen- 
dimus, Nostram fiduciam in B, Dei Matre Maria totam posuimus, Eique soli a Deo datum fuisse, 
ut cunctas in universo mundo haereses interimeret, pro certo habentes, piis precibus Nobis 
oblatis ultro obsecundare, ac ut infra indulgere voluimus. Quare de Omnipotentis Dei mise- 
ricordia ac BB. Petri et Pauli Apostolorum ejus auctoritate confisi, omnibus et singulis 
utriusque sexus Christifidelibus, qui, donec Concilium Oecumenicum Vaticanum perduraverit, 
singulis cujusque hebdomadae diebus saltem quinque decades Rosarii devote recitaverint 

servatis quoque, quae in ejus recitatione alias injuncta sunt; insuper vere poenitentes et 
confessi ac S. Communione refecti quamlibet Ecclesiam, seu Oratorium publicum visitaverint, 
ibique pro felici Concilii Oecumenici Vaticani exitu, et juxta mentem Nostram pias ad Deum 
preces effuderint, qua hebdomada id egerint, plenariam omnium peccatorum suorum indulgentiam 
et remissionem, quam etiam animabus Christifidelium, quae Deo in charitate conjunctae ab 
hae luce migraverint, per modum suffragii applicare possint, misericorditer in Domino conce- 
dimus Praesentibus Concilio Generali et Oecumenico Vaticano perdurante valituris, Volumus 
autem, ut praesentium Litterarum transumptis seu exemplis etiam impressis, manu alicujus 
Notarii publici subscriptis, sigillo Personae Ecclesiastica dignitate constitutae munitis, eadem 
prorsus fides adhibeatur, quae adhiberetur ipsis praesentibus, si forent exhibitae vel ostensae. 

Datum Romae apud S. Petrum sub Annulo Piscatoris die II, Decembr. MDCCCLXIX. 
Pontificatus Anno Vigesimo quarto. 

N. Cardinalis Paraeciani Clarelli. 


Continuatio motivorum 
In Currenda XVII. et XVIII. ex a. 1869. publicari coeptorum. 


XIV. Considera, quod recitatio divini Officii sit actio omnino divina; et ideo 
appellatur. Officium divinum, non tantum, quia dirigitur ad Deum, et quia ad honorem glo- 
riam Divinitatis fieri debet per personas effectas, ut ita dicam, divinas ob sanctitatem vitae 
sue: ast etiam, quia fit verbis et affectionibus omnino divinis; utpote iisdem, que olim dictata fuerunt 
a spiritu Sancto; estque etiam unica et continua ipsius Dei occupatio, cui per omnem aeter- 
nitatem non erit alia, quam seipsum amare et glorificare. An umquam, obsecro, serio et ma- 
ture, ut par est, perpendisti excellentiam et maguitudinem hujusce actionis, in qua modo 
incipis facere per intervalla, quod assidue et incessanter facies in aeternum? in qua legatione 
fungeris apud Deum pro tota Ecclesia? in qua Officium agis Angeli, assistens, sicut ille, 
coram hac suprema Majestate, in qua denique ipsiusmet Dei Officium exequeris? Igitur tanta 
cum circumspectione, respectu et devotione Officium divinum persolve, ut non merearis terri- 
bilem hanc maledictionem: Maledictus, qui facit opus Domini fraudulenter. Jerem. 48. 

XV. Tota creaturae rationalis occupatio deberet esse haec, laudare Creatorem et 
Deum suum, eique assiduas agere gratias. Quae enim occupatio hac utilior, dulcior et justior 
esse aut excogitari potest? Verum infinita sunt sancti hujus Exercitii impedimenta. Plerique 
hominum curis temporalibus sunt irretiti: Mercator negotiatione: Operarius labore: fere omnes, 
ut Martha, solliciti sunt et turbantur erga plurima. Quare per integram diem non eis 
suppetit tempus, bene et serio cogitandi de Deo. Occupatio ista, quae deberet esse praecipua 
omnium, saepius est maxime neglecta: Porro unum est necessarium. Luc. 10. Recordare et 

considera, tuum esse, supplere tantos defectus: Vide ministerium, quod accepisti a Deo, 
ut illud tmpleas. Coloss. 4. Tot homines aliunde sunt occupati et impediti: tuum est, pro 
iis manus et vocem levare ad Coelum; Deoque reddere honorem et cultum ipsi debitum, 
Quantam Deo reddere debetis rationem; si, quod facere deberes pro te et pro aliis, non fa- 
cias omnino; vel non eo, quo fieri deberet, animo et modo? 

XVI. Quid fecisti, ut merereris prae tot aliis a Deo eligi et elevari ad tam di- 
gnum ministerium? Quemadmodum Salvator noster Christianos elegit et separavit e magna 
multitudine Paganorum: ita quoque elegit et separavit Clericos e magna multitudine Christia- 
norum: ita, ut hic quoque uti liceat verbis Christi ad Apostolos suos: Joann. 15. Non vos 
me elegistis; sed ego elegi vos. EX in quem finem? Ut eatis, inquit, et fructum afferatis, 
ut quodcumque petieritis Patrem, det vobis. Magna illa multitudo occupatur curis tempo- 
ralibus, et necessaria vitae sibi procurare conatur: te vero liberavit et exemit ab hac cura, 
deditque tibi occupationem suaviorem pro hac vita, et utiliorem pro altera. Quae sunt merita 
tua, ob quae talem praedilectionem meruisti? Agnosce igitur, quae sit obligatio tua, et quantum 
gratitudinis debitum: ut minimum hanc gratitudinem tuam ostende devota Officii divini recita- 
tione; haec enim occupatio est longe suavior curis temporalibus. Quam terribilis inconcinnitas! 
invenire est personas, quibus Ecclesia largissime providet, ut ei serviant et succurant; quibus 
famen Ecclesia cordi non est, nisi ob bona sua, et gloriam humanam; et quae illam dedi- 
gnarentur, si non haberet alia, quam bona Evangelii. 

XVII Si perpendamus dignitatem filiorum Dei, ad quam Deus nos exaltavit, ut 
filii Dei nominemur, et simus. Joannis 3. Si consideremus, quod dignetur a nobis recitan- 
tibus divinum Officium appellari Pater noster: si aliunde animadvertamus tot ac tanta crimina, 
quibus divina Majestas continuo offenditur a personis cujuscumque status et conditionis: tot 
injustitias, immunditias, blasphemias, et tam indignam Dei oblivionem inter ipsos Christianos; 
deberemus dolore confici videntes Deum toties ac tantopere offendi; T'abescere me fecit zelus 
meus. Ps, 118. Et quis est iste, qui adeo vituperatur et contemnitur? Numquid non Pater 
unus omnium nostrum? Numquid non Deus unus? ait Malachias, cap. 2. Profecto male 
de te augurari oportet, si inde non commovcaris; et si immoto animo contemplari possis, 
sanctam Dei legem tam indigne violari, quae deberet esse unicum attentionis et meditationis 
tuae objectum: Quomodo dilexi legem tuam, Domine? tota die meditatio mea est. Ps. 118. 
Cooperare, quantum potes, reparationi tot injuriarum Deo illatarum: redde ei honorem et glo- 
riam, quibus privatur a peccatoribus: scito, in hunc finem institutum esse Officium divinum. 
Igitur zelus honoris Dei Patris tui comedat, te, dum peccatores illum contemnere non ve- 
rentur: adjunge te Seraphis (lsaiae 6.) et quatuor animalibus (Apoc. 4.) dicentibus et cla- 
mantibus: Sanctus, sanctus, sanctus, Dominus Deus: psalle cum Propheta Regio: Benedictum 
Nomen Majestatis ejus in aeternum... fiat, fiat, Ps. 71.: Dic cum Ecclesia in Hymno 
Te Deum laudamus: Per singulos dies benedicimus te, et laudamus Nomen tuum in 
saeculum, et in saeculum saeculi. 

XVII. Si Clerici non compatiantur caecitati tot hominum, qui vita sua parum 
Christiana suae. sunt causa damnationis, et qui Deum, cui servire deberent, tam indigne 
contemnunt: hoc ipso satis indicant, se non habere charitatem et zelum, quibus accendi deberent 
pro salute animarum; nec etiam spiritum Ecclesiae, quae, ut Vidua illa Luc. 7. flebat mortem 
corporalem filii sui, continuo deplorat mortem filiorum suorum spiritualem. Si debita cum cha- 
ritate et fervore Officium divinum persolveres: si recitares Horas ineffabilibus illis cum suspiriis, 
quae Spiritus Sanctus tibi inspirat: quot animas e medio criminum, et forte e morte aeterna 
non eriperes; de quibus rationem Deo reddere debebis; quia non eis obtinuisti gratias, qui- 
bus praeservatae fuissent a tanto infortunio, Hac charitate et zelo adeo succensus erat David, 
ut diceret Ps. 118. Defectio tenuit me pro peccatoribus derelinquentibus legem tuam. 
ltem Paulus, ut optaret ipse anathema esse a Christo pro fratribus suis. Rom. 9. Denique 
Moses, ut pro salute populi sui vellet deleri de Libro Vitae. Exod. 32. Quanta dissimilitudo 
inter ejusmodi charitatis et zeli affectus, et inter ignaviam teporemque, quibus dicimus preces 
ab Ecclesia institutas ad obtinendas a Deo easdem gratias et misericordias! 


XIX. Aliud efficax motivum charitatis, quod nos ad devotam Horarum Canonica= 
rum recitationem excitare debet, est consideratio tot calamitatum publicarum et punitionum 
particularium, quas justitia divina . praeparat et infligit ob peccata hominum: quarum exempla 
plurima subministrat Scriptura sacra et experientia quotidiana. Si peccatores (de quorum numero 
certe sumus) evitent justam peccatorum suorum poenam: si Deus eos expectet ad poenitentiam: 
si ex abundantia pietatis eos ad se vocet: si calamitates. publicas cessare faciat: id acceptum 
referri debet precibus Ecclesiae et devotioni Personarum Deo sacrarum, quae nomine Eccle- 
siae, quae semper exauditur a Sponso suo, rite ei offerunt preces publicas ab eadem injunctas. 
Ecclesiastici semper stare debent in conspectu Domini, ad avertendam vindictam divinam pre- 
cibus suis: debent facere in nova Lege, quod Jeremias faciebat in veteri, dicens cap. 18.: 
Recordare, Domine, quod steterim in conspectu tuo, ut loquerer pro eis bona, et aver- 
terem indignationem tuam ab eis. Sed vide, an non jure merito credere possis, ad te dirigi 
querimoniam illam, quam Dominus facit, Ezech. 22. Quaesivi de eis virum, qui tnterponeret 
sepem, et staret oppositus contra me pro terra, ne dissiparem eam; et non inveni, 


XX. Quam felices estis, quod respectu peccatorum, et poenarum, quas expectare 
debent, sitis ministri misericordiae divinae, et sicut "Tertullianus vos appellat, deprecatores 
Dei, hominum servatores? quanta merita accumulabitis! quae merces vobis est expectanda, 
si de vobis vere dici possit, quod summus Sacerdos Onias olim testificabatur de Propheta 
Jeremia: Hic est fratrum amator, et populi Israel: hic est, qui multum orat pro populo. 
2. Machab. 15. Has in vobis qualitates requirunt et Mater Ecclesia, et ipse status vester. 
Verum etiam quam infelices, si munus vestrum negligentes, vos ipsi Majestatem divinam de- 
honoretis; ubi vestrum esset, ei reddere cultum et honorem congruum pro tantis, quas aliunde 
accipit, injuriis! et si eam offendatis negligentiis, tepore, distractionibus, et praecipitationibus 


— i — 


vestris; ubi misericordiam ejus promereri et attrahere deberetis. Numquid enim orantibus irre- 
verenter timenda est haee maledictio, Ps. 108. Diabolus stet a dextris ejus; cum judicatur, 
exeat condemnatus, et oratio ejus fiat in peccatum. Quanta confusio, si preces, quas 
facimus, non mereantur aliud, quam hane terribilem exprobrationem: Populus Aic labiis me 
honorat; cor autem eorum longe est a me. lsaiae 29, 

(Continuatio seq.) 


Continuatio 


Casuum liturgicorum. 


27. Dum Petrus, Cooperator, in Missa s. Hostiam supra calicem frangit, decidit in 
hunc musca. Quaer. Quid agendum? Resp. Si Petrus noster muscam istam sine nausea 
deglutire possit, sumat eam cum s. sanguine; si vero illam absque nausea sumere non possit, 
vel si illa in latere calicis sursum repente incipiat, eam caute captam lavet et comburat atque 
ablutionem cum cineribus in sacrario reponat, 

28. Sacerdos quidam rubricas Missalis parum curat et fraterne corrigenti Collegae 
respondit: Non esse, quod celebrans in levioribus nimis anxius sit, dummodo in gravioribus 
Ritum observet. Quaer. Quid de hoc judicandum? Resp. Sacerdos iste a peccato gravi haud 
erit excusandus; est enim peccatum ex genere suo mortale, negligere Rubricas Missalis, quia 
Pius V. iu virtute sanctae obedientiae praecipit omnibus, ut Missam juxta ritum et formam, 
quae in Missali habetur, celebrent, et dici non potest, illum in materia levi tantum delinquere, 
Sciat, maledictum vocari eum, qui facit opus Dei fraudulenter (negligenter). 

29. Cooperator a Parocho infirmo delegatus ad assistendum cuidam matrimonio, 
vocatur eodem tempore ad quendam graviter decumbentem, quapropter subdelegat ad illam 
assistentiam Collegam suum. Quaer. An hic assistere possit? Resp. Sine licentia Parochi 
minime; potestas enim delegata subdelegari non potest. 

30. Neocooperator, delegatus ad assistentiam matrimonii inter Viduum et Virginem 
contrahendum, quaerit a Parocho, num has nuptias benedicat? Quaer. Quid respondendum? 
R. Secundum Ritualia sunt hae nuptiae benedicendae utpote inter viduum et mulierem nemini 
usquam nuptam; in nuptiis vero inter virum quemcumque et viduam, benedictio iterari non debet. 


(Cf. S. Thomam in 4. dist. 42. q. 3. art. 2. ad 1.) 


31. Cooperator ex confessione alicujus mulieris cognoscit impedimentum matrimo- 
nii contracti occultum, et impetrata in foro conscientiae dispensatione, ex quonam Curato pru- 
dente quaerit, num tale matrimonium coram Parocho et testibus iterum sit celebrandum? Qaer. 
Responsio? Resp. Si impedimentum est vere occultum et matrimonium jam contractum in facie 
Ecclesiae, satis est, ut conjuges, dispensatione impetrata, secreto consensum renovent. 

32. QCooperator Missam pro sponsis, ex quibus spousa mulier vidua est, in festo 
dupl. celebraturus quaerit e Parocho, num Missa votiva pro Sponsis, an Missa festi currentis 
dicenda sit? Quaer. Quid respondendum sit? Resp. Esse dicendam Missam de die; nam si 
mulier est vidua, non solum debet omitti benedictio nuptiarum, sed etiam Missa propria pro 
sponso et sponsa. 

F (S. R. C. 3. Marth. 1761.) 

33. Quibus diebus celebrari possit Missa votiva pro Sponsis et quo ritu? Resp. 
Missa votiva pro Sponsis celebrari potest qualibet die, exceptis Dominicis aliisque Festis de 
praecepto ac duplieibus 1. et 2. classis, diebusque festa duplicia omnino excludentibus, ad 
quos pertinent Ociavae privilegiatae. In his diebus exceptis est dicenda Missa de die cum 
commemoratione nuptiarum sub distineta conclusione. Si vero Missa votiva pro Sponso et 
Sponsa celebrari potest, legenda est tn colore albo et sine Gloria et Credo cum tribus 
Orationibus, prima videlicet ejusdem Missae votivae propria, ut habetur in fine Missalis, 2. et 
3. die currentis, ut in Rubric. Tit. VII. n. 3. de Commemorat, Benedicamus Domino et 
ultimo Evangelio S. Joann. 


(S. R. C. 30. Decbr. 1783 aprobant. Pio VI. 7. Jan. 1784; 28. Febr, 1818 approb. 
Pio VH. 3. Mart. 1818 et 20. April. 1822.) 


34. In quadam parochia viguit usus, non raro eodem antemeridiano, quo tertia 
denuntiatio nuptiarum facta erat, sponsos conjungendi; quem usum Neoparochus tamquam pes- 
simum abusum servare renuit Qauer. Num jure? Resp. Affirmative; nam extra casum 
necessitatis et prohabiliter sine impetrata ab Ordiuario facultate Parochus eodem die, quo tertia 
denuntiatio facta est, matrimonio non assistat; ad quid enim tertia denuntiatio, si ista vix per- 
acta matrimonium jam contrahitur? Nonne illa illusoria est, et ille usus, imo abusus quasi 
dispensatio circa tertiam  denuntiationem a Parocho sibi arrogata, quae severe prohibita est. 


35. Sacerdos scrupulosus, non obstante, quod ante Sacrum fecerit intentionem con- 
secrandi panem et vinum apposita vel apponenda, juxta Christi institutionem et intentionem 
Ecclesiae, suumque Sacrificium applicandi illi, qui petiit deditque stipendium, vel ei, cui vult 
Superior prodesse tale Sacirficium, nihilominus, per distractionem immemor istorum sub ipsa 
Missae oblatione, in fine anxiatur dubitatque, an satisfecerit suae obligationi per omnia. Qaer. 
Quid solatii tali misello dandum ? R. Intentionem, tam ' generalem offerendi ad cultum Dei, 
quam particularem utramque consecrandi et applicandi fructum  Saerificii, utique optimam ac 
utilissinam esse actualem explicitam habitam tempore consecrationis, eam tamen necessariam 
non esse, sed omnium consensu sufficere intentionem  eirtualem, nimirum virtute intentionis 
actualis: praehabitae et nunquam revocatae, adhuc in operatione moraliter perseverantem, mo- 
ventem et influentem in praesentem actum oblationis, consecrationis etc. ut nimirum vere mo- 
raliter ideo nunc fiat oblatio vel consecratio, quia quis antea intendit et voluit. Omnis igitur 
Sacerdos, qui ratione praeditus induit se vestibus sacris et procedit ad altare utique cum 

proposito ae voluntate dicendi Missam, habet intentionem viriualem saltem implicitam, quae 
sufficit ad consecrationem. At vero ad applicandum fructum Sacrificii verius est, sufficere 
intentionem habituałem, nimirum semel habitam et non revocatam. Ita communis sententia D. 
D. Cf. S. Alphons, lib. 6. tr. 3. c. 3, dub. 2. n. 335. q. I. — Quid ergo amplius requiris? 
quid te in Missa sine merito crucias, dum proprio tuo judicio nixus doctorum ae prudentum 
hominum consilia negligis? Cave, ne tandem plus sapere volens, quam sapias, desipere 
incipias | (Continuatio seq.) 


L. 1310. 


Dziennik ustaw i rozporządzeń krajowych. 
Część XX. z roku 1869. 
Nr. 41. 
Ustawa, 
znosząca ustawę z dnia 2. Lutego 1867. r., o utworzeniu w każdćj parafii wyznania 
katolickiego funduszu zapasowego na pokrycie kosztów stawiania, i głównych reparacyj 
budynków kościelnych i parafialnych. 


Zgodnie z uchwałą Sejmu Mojego Królestwa Galicyi i Lodomeryi z Wielkiem 
Księstwem Krakowskiem, rozporządzam, co następuje: 

Artykuł. I. Ustawa, z dnia 2. Lutego 1867, r., o utworzeniu w każdćj parafii 
wyznania katolickiego funduszu zapasowego na pokrycie kosztów stawiania, i głównych re- 
paracyj budynków kościelnych i parafialnych, znosi się. 

Artyku? II. Fundusze zapasowe parafialne, które na mocy ustawy z dnia 2, Lutego 
1867. r. powstały i istnieją, zostają pod zarządem komitetów parafialnych, i użytemi będą 
do pokrycia kosztów stawiania, i głównych reparacyj budynków kościelnych i parafialnych 
właściwćj parafii, o ile nie wystarczają środki wykazane w SS. 1. aż włącznie do 7. usta- 
wy o konkurencyi kościelućj z dnia 15. Sierpnia 1866. r. 

Artykuł HI. Wykonanie tćj ustawy polecam Moim Ministrom Spraw Wewne- 
trznych i Oświaty. Wiedeń dnia 12, Grudnia 1869. r. 

Franciszek Józef m. p. Giskra m. p. 
Tarnów dnia 20. Stycznia 1870. 


Ex mandato Illustrissimi ac Rever. Praesulis E Consistorio Episcopali, 
Franciscus Ser, Szlosarczyk, Tarnoviae die 31. Januarii 1870. 


Officialis ac Vicarius generalis. Cyprianus. Netuschill, 
Cancellarius. 


Tarnoviae, 1870. Typis Anastasii Rusinowski, Typographi Episcopalis. Impensis Consistorii. 


